પહેલી બે મિનિટ સડસડાટ અંગ્રેજીમાં ઘઘલાવીને પછી ગુજરાતીમાં કહે કે છવ્વીસ કલાક પ્લેનની મુસાફરી કરીને દોઢ લાખનું ભાડું ખર્ચીને છેક કેલિફોર્નિયાથી સીધી હોસ્પિટલ આવી છું અને તું મને મારા મરતા બાપનું મોંઢું જોવાની ના પાડે છે? પેલો બાપડો તાકી રહ્યો અને મહારાણી વિક્ટોરિયા જેવો વટ બતાવીને એ બિન્દાસ અંદર ઘૂસી ગઈ! ડઘાયેલા વૉચમેનને જોઈને મેં પણ તક ઝડપી લીધી. વંદનાની પાછળ પહોંચી ગયો.' એક શ્વાસે આટલું બોલીને એ લગીર અટક્યો. અવાજમાં સુખદ આશ્ચર્ય સાથે આનંદની લાગણી ભેળવીને એણે આગળ કહ્યું. ‘અંદર તો જોવા જેવો સીન હતો. સાત દિવસથી સૂનમૂન સૂતેલા બાપાનો ચહેરો દીકરીના દર્શનથી દીપ્તિમાન થઈ ગયો. એ બિચારાને બોલવામાં તો તકલીફ છે, પણ આંખો અને ચહેરા ઉપર જે ઝબકારો થયો એનું મને તો વર્ણન કરતાંય ના આવડે એવી અલૌકિક ચમક હતી, માસી! તમને તો ખબર છે કે મારા બાપાને અમારા બંને ભાઈઓ કરતાં પણ આ દીકરી ઉપર વિશેષ લાગણી છે.આજે એ આવી એટલે ખુશખુશાલ થઈ ગયા !'